SL Uradni list Evropske unije C 73/42

Objava spremembe vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 73/12

Ta objava daje pravico do ugovora zoper spremembo vloge na podlagi člena 7 Uredbe Sveta (ES) št. 510/2006 (1). Izjave o ugovorih mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„POMODORO S. MARZANO DELL’AGRO SARNESE-NOCERINO“

ES št.: IT-PDO-0117-1524-10.04.2003

ZGO ( ) ZOP ( X )

1. Spremenjena postavka v specifikaciji proizvoda:

—  Ime proizvoda — Opis proizvoda — Geografsko območje —  Dokazilo o poreklu — Metoda pridobivanja —  Povezava — Označevanje — Nacionalne zahteve —  Drugo (navedite)

2. Vrsta sprememb(-e):

—  Sprememba enotnega dokumenta ali povzetka — Sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e):

3.1 Opis:

Opis značilnosti sadeža je bil spremenjen, tako da vključuje dve kategoriji (standard 1 in standard 2) na podlagi njunih morfoloških in kakovostnih značilnosti.

Zaščita se razširi na rezane paradižnike, za katere so sedaj opisane tudi morfološke in kakovostne značilnosti.

3.2 Geografsko območje:

Odstavek v specifikaciji proizvodnje, ki obravnava pristojnost regionalnih organov regije Campania za ocenjevanje morebitne širitve območja proizvodnje na mejna zemljišča, se črta, ker je sprememba območja mogoča le na podlagi vloge v skladu s členom 9 Uredbe (ES) št. 510/2006.

3.3 Metoda pridobivanja:

Spremembe upoštevajo tradicionalne lokalne metode in ne vplivajo na povezavo z regijo, namenjene pa so natančnejši določitvi razdalje med sadikami pri sajenju ali časa obiranja plodu, največje količine pridelka na enoto površine in glede na predelan proizvod ter odstotek odcejenega proizvoda. Prilagojeni so bili tudi parametri za merjenje deleža topnih snovi v paradižniku ter določbe glede embalaže proizvoda.

Za narezan proizvod so navedeni glavni tehnološki postopki, in sicer v enakem vrstnem redu kot za cele olupljene paradižnike. Citronska kislina je bila dodana kot sredstvo, ki se lahko uporabi pri predelavi. Okrepljena je tudi geografska povezava z regijo, in sicer je določeno, da se lahko morebitne genetske izboljšave ekotipa San Marzano, kot so določene v sedanji specifikaciji proizvodnje, izvajajo samo na omejenem območju.

Odstavek, ki je regiji Campania dovoljeval izdajo dovoljenj za proizvodnjo predelovalnim podjetjem, se črta.

Paradižniki se lahko gojijo v zaščitnem okolju, da se pridelek zavaruje pred škodljivimi zajedavci in žuželkami.

3.4 Označevanje:

Na etiketah zadevnega proizvoda je treba navesti označbo „pomodori pelati a filetti“ (narezan olupljen paradižnik). Natančno se navedejo značilnosti in barve logotipa ZOP, kot je že določeno v sedanji specifikaciji.

3.5 Nacionalne zahteve:

Sklicevanje na nacionalne kazni za kršitev določb specifikacije se umakne, saj te kazni veljajo v vsakem primeru. Ureditve v zvezi s pregledi, ki jih opravi pristojni nadzorni organ, so bile usklajene z določbami člena 10 Uredbe (EGS) št. 510/2006.

POVZETEK

UREDBA SVETA (ES) št. 510/2006

„POMODORO S. MARZANO DELL’AGRO SARNESE-NOCERINO“

ES št.: IT-PDO-0117-1524-10.04.2003

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle politiche agricole alimentari e forestali Naslov: Via XX Settembre 20 00187 Roma RM ITALIA Tel. +39 0646655106 Faks +39 0646655306 E-naslov: saco7@politicheagricole.gov.it

2. Vlagatelj:

Naziv: Consorzio per la Tutela del Pomodoro S. Marzano dell’Agro Sarnese-Nocerino Naslov: Via Piave 120 84083 Castel San Giorgio SA ITALIA Tel. +39 0815161819 Faks +39 0815162610 E-naslov: info@consorziosanmarzano.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6 – Sadje, zelenjava in žita

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Pomodoro S. Marzano dell’Agro Sarnese-Nocerino“

4.2 Opis:

Proizvod, ki se da na trg, so izključno paradižniki sort S. Marzano 2 in KIROS (prej izbor Cirio 3) ali njihovih izboljšanih varietet, pridelani na območju Agro Sarnese-Nocerino in predelani v proizvod „pelato“ (lupljeni paradižnik) po industrijskem postopku predelave, ki se opravi v predelovalnih obratih s sedežem na območju pridelave. Proizvod se navadno prodaja v steklenih kozarcih ali pločevinkah.

Stebla in paradižniki sort S. Marzano 2 in KIROS ter njihovih izboljšanih varietet, ki jih je mogoče cepiti za pridobitev paradižnika ZOP „Pomodoro San Marzano dell’Agro Sarnese-Nocerino“, morajo izpolnjevati naslednje zahteve:

1. Značilnosti rastline: — za rastline ne veljajo nobene specifikacije glede višine, vendar se ne smejo uporabiti sorte, ki niso opredeljene, — listje močno prekriva sadeže, — postopno dozorevanje, — nezreli paradižniki so na vrhu zeleni.

2. Značilnosti svežega sadeža, primernega za lupljenje: (a) sadež ima dva ali tri prekate; značilna podolgovata paralelepipedna oblika, dolga od 60 do 80 mm, merjena od stika s pecljem do konca stilusa za standard 1; podolgovata valjasta oblika, ki preide v piramidasto obliko dolžine od 60 do 80 mm, merjeno od stika s pecljem do konca stilusa za standard 2; (b) prečni presek pod kotom za standard 1; okrogel prečni presek za standard 2; (c) razmerje med osema: ne sme biti manjše od 2,2 + 0,2 (izračunano med dolžino po vzdolžni osi in največjim premerom po prečni osi, ki poteka skozi najdebelejši del sadeža); (d) brez peclja; (e) rdeča barva, ki je značilna za sorto; (f) povrhnjica se zlahka odstrani; (g) majhni prekati s semeni; (h) vrednost pH ne presega 4,50; (i) delež topnih snovi pri 20 °C enak ali večji od 4,0 %; (j) malo odebeljenih žil v okolici petiola (listnega peclja).

Za oba standarda so dovoljena naslednja odstopanja:

pri točki (a): rahlo nepravilno oblikovan sadež, čeprav mora še vedno biti značilen za sorto, v seriji takih sadežev ne sme biti več kot 5 %; pri točki (d): peclji so dovoljeni na največ 1,1 % sadežev; pri točki (e): največ 2 cm2 površine sadeža sta lahko rumene barve, vendar v seriji ne sme biti več kot 5 % takšnih sadežev; pri točki (i): pri deležu topnih snovi pri 20 °C je dovoljeno odstopanje – 0,2.

Celi lupljeni paradižniki/rezani lupljeni paradižniki:

— rdeča barva, ki je značilna za sorto, se oceni na videz; največ 2 cm2 površine sadeža sta lahko rumena, vendar v vzorcu ne sme biti več kot 5 % takšnih sadežev; – brez neobičajnih vonja in okusa; – brez ličink zajedavcev ali zaradi zajedavcev uničenega tkiva različnih velikosti, ki bi segalo do pulpe). Brez gnilobe v notranjosti ob vzdolžni osi; – teža odcejenega proizvoda ne sme biti manjša kot 65 % neto teže; – rezani olupljeni paradižniki morajo biti narezani po dolžini, pri celih olupljenih paradižnikih pa morajo biti plodovi celi ali vsaj toliko nepoškodovani, da bi se oblika ali prostornina sadeža spremenila v obsegu, ki ustreza več kot 65 % njegove odcejene teže; – neto delež topnih snovi pri 20 °C mora biti enak ali večji od 5,0 % z dovoljenim odstopanjem 0,2 %; lupina paradižnika v povprečju ne sme presegati 2 cm2 na 100 g (ocenjeno na vsaj petih posodah). Vsebnost lupin v nobeni posodi ne sme preseči štirikratnika te omejitve; – vsebnost plesni pri konzerviranih paradižnikih (paradižnikih in tekočini) ne sme preseči 30 % izbora izdelkov z manj kot 6,0 % deležem topnih snovi pri 20 °C in 40 % izbora izdelkov z 6,0 % deležem topnih snovi pri 20 °C ali več; – skupna vsebnost levosučnih in desnosučnih mlečnih kislin v konzerviranih paradižnikih (paradižnikih in tekočini) ne sme preseči 0,4 g/kg; vrednost pH mora biti med 4,2 in 4,5; – dodati je dovoljeno do največ 3 % neto teže jedilne soli. (Šteje se, da je naravna vsebnost kloridov enaka 2 % deležu topnih snovi); – dovoljeno je dodajanje listov bazilike; – dovoljeno je dodajanje citronske kisline za pomoč pri predelavi, vendar največ 0,5 % teže proizvoda; – dovoljeno je tudi dodajanje soka, delno koncentriranega soka in polkoncentrata, ki so lahko pridobljeni izključno iz paradižnikov sort S. Marzano 2 in KIROS ali njihovih izboljšanih varietet, ki so bili pridelani na območju Agro Sarnese-Nocerino.

4.3 Geografsko območje:

Za pridobitev označbe ZOP „Pomodoro S. Marzano dell’Agro Sarnese-Nocerino“, morajo paradižnike pridelati in predelati kmetovalci in industrijski predelovalci iz območij, ki spadajo v naslednje občin:

Provinca Salerno Občine, ki so v celoti del območja: S. Marzano sul Sarno, S. Valentino Torio, Scafati. Občine, ki delno spadajo v območje: Baronissi, Fisciano, Mercato S. Severino, Castel San Giorgio, Siano, Roccapiemonte, Nocera Superiore, Nocera Inferiore, Sarno, Pagani, Angri, Egidio Monte Albino.

Provinca Avellino Občine, ki delno spadajo v območje: Montoro Superiore, Montoro Inferiore.

Provinca Napoli Občine, ki so v celoti del območja: S. Antonio Abate, Pompei, S. Maria La Carità, Striano, Boscoreale, Poggiomarino. Občine, ki delno spadajo v območje: Gragnano; Castellammare di Stabia, Acerra, Afragola, Brusciano, Caivano, Camposano, Casalnuovo, Castelcisterna, Cicciano, Cimitile, Mariglianella, Marigliano, Nola, Palma Campania, Pomigliano, Scisciano, S. Vitaliano.

Vse navedene občine so del območja Agro Sarnese-Nocerino in sosednjih območij. Na tem območju se paradižnik prideluje na obdelovalnih zemljiščih v ravninah. Zemljišča se namakajo ali jih je mogoče namakati. Območja ob hribih so seveda izključena, saj se obdelovalna zemljišča tam ne namakajo.

4.4 Dokazilo o poreklu:

Vsak korak proizvodnega postopka se spremlja in vsi vhodni in izhodni proizvodi se beležijo. To, skupaj s sestavljanjem posebnih registrov pridelovalcev, trgovcev, predelovalcev in oseb, odgovornih za pakiranje, ki jih upravlja nadzorni organ, ter pravočasnim obveščanjem nadzornega organa o proizvedenih količinah, zagotavlja sledljivost proizvoda. Vse osebe, pravne ali fizične, ki so vpisane na zadevne sezname, lahko nadzorni organ preveri.

4.5 Metoda pridobivanja:

Proizvodi z ZOP „Pomodoro S. Marzano dell’Agro Sarnese-Nocerino“ se pridelujejo izključno iz rastlin sorte S. Marzano 2 in KIROS ali njihovih izboljšanih varietet, pridelanih na območju Agro Sarnese-Nocerino, kot je določeno v točki 4.3. Paradižnike zbirajo in predelujejo v tovarnah na istem območju. Paradižniki se lahko gojijo v zaščitnem okolju, da se pridelek zavaruje pred zajedavci in žuželkami.

Paradižniki S. Marzano se pridelujejo izključno na ravnih namakanih zemljiščih s prstjo, ki jo večinoma sestavljajo piroklasti vulkanskega izvora in je globoka, rahla, naravno rodovitna ter ima visoko vsebnost organskih snovi in visoko vsebnost prilagodljivega fosforja in izmenljivega kalija.

Presajanje se običajno izvede v prvi polovici aprila, vendar se lahko podaljša do prvih deset dni maja. Rastline morajo biti posajene 40 cm narazen, med vrstami pa mora biti 110 cm razdalje. Rastline morajo rasti navpično in biti podprte s primernimi palicami in vodoravnimi žicami. Poleg običajnih tehnik vzgajanja je dovoljeno tudi obrezovanje poganjkov in vršičkov. Vsaka oblika siljenja, ki je namenjena spremembi naravnega biološkega ciklusa paradižnika, še posebej v zvezi z zorenjem, je prepovedana.

Paradižniki se obirajo ročno v obdobju med 30. julijem in 30. septembrom ob različnih časih, glede na to, kdaj so popolnoma zreli.

Zatem jih je treba sortirati in odpeljati v plastičnih posodah, ki lahko vsebujejo med 25 in 30 kg paradižnikov. Za prevoz od zbirnega centra pridelovalca in/ali združenja pridelovalcev do tovarne za predelavo se lahko najprej preložijo v velike, posamezno označene zaboje, v katerih ne sme biti več kot 250 kg paradižnika.

Največji dovoljen pridelek je 80 t/ha, količina predelanega proizvoda na hektar pa ne sme presegati 80 % te količine.

Sveži paradižniki se predelajo v olupljeni paradižnik v obratih za konzerviranje v pločevinke na območju Agro Sarnese-Nocerino.

Glavni koraki pri proizvodnji predelanega (olupljenega) proizvoda so naslednji:

— celi olupljeni paradižniki: pranje in razdeljevanje po razredih – lupljenje – ločevanje lupine – ocenjevanje proizvoda – konzerviranje v pločevinke – dodajanje tekočine pod atmosferskim tlakom ali v vakuumu – zapiranje – sterilizacija – hlajenje pločevink – skladiščenje. Priprava poteka v skladu z dobro prakso proizvodnje,

— rezani olupljeni paradižniki: pranje in razdeljevanje po razredih – lupljenje – ločevanje lupine – ocenjevanje proizvoda – rezanje – odcejevanje – konzerviranje v pločevinke – dodajanje tekočine pod atmosferskim tlakom ali v vakuumu – zapiranje – sterilizacija – hlajenje pločevink – skladiščenje. Priprava poteka v skladu z dobro prakso proizvodnje.

4.6 Povezava:

Prsti na območju Agro Sarnese-Nocerino, ki izvirajo iz vulkanskih izbruhov na območju vulkanske verige Somma-Vesuvio in okoliških predapeninskih formacij, so zaradi posledičnih fizičnih in kemičnih značilnosti med najboljšimi v Italiji.

Na podnebje območja Agro Sarnese-Nocerino ugodno vpliva morje. Temperature niso preveč skrajne: včasih lahko padejo do ničle, vendar ne za dolgo; toča je izjemno redek pojav. Prevladujoči vetrovi so maestral s severa in jugo z juga. Količina padavin je velika jeseni, pozimi in spomladi, poleti pa so padavine zelo redke ali jih pa celo ni. Kljub pomanjkanju dežja v poletnih mesecih relativna vlažnost zraka ostaja precej visoka. Hidrološko je območje zelo bogato, saj je mogoče najti številne izvire in podzemne vodne vire na različnih globinah.

Ta kombinacija prsti, vode in podnebnih razmer skupaj z zagnanostjo kmetov je edinstvena podlaga za opredelitev celotne ravnine Agro Sarnese-Nocerino, ki jo na severozahodu omejuje vulkanska veriga Somma-Vesuvio, na jugu pa dolomitski masiv planin Lattari.

Paradižnik S. Marzano je izrazito vezan na svoje značilno geografsko okolje, območje Agro Sarnese-Nocerino. Paradižnik S. Marzano izvira iz teh krajev in se je tukaj tudi najbolj uveljavil med majhnimi kmeti; na tem območju se paradižnik tradicionalno tudi predeluje v proizvod „pelato“ in od tukaj je predelani proizvod skozi desetletja našel pot do miz stotin milijonov potrošnikov po vsem svetu. Kot navaja profesor Luigi Legiieri v svoji objavi („S. Marzano and Lampadina tomatoes in the peeled tomato industry“, Pridelovanja sadja in zelenjave v Italiji, december 1940), je bila sorta „S. Marzano“ izolirana od paradižnikov, ki so jih pridelovali v okrožju Fiano, med območjema Nocera Inferiore in Sarno, ter se je pozneje gojila na območju S. Marzano sul Sarno v ugodnejših okoljskih razmerah. Z razvojem sorte S. Marzano je industrija olupljenega paradižnika začela rasti in je postala „ponos pokrajine Campania“, kot je napisal profesor Ferruccio Zago v svoji knjižici „An introduction to horticulture“ (Uvod v hortikulturo) (1934, Rim, Poligrafica R. Filipponi). „Industrija olupljenega paradižnika je ponos pokrajine Campania. Pod imenom S. Marzano je znanih več sort paradižnikov, zaradi njegove oblike pa ga imenujejo tudi „dolgi paradižnik“. Pridelava takšnega paradižnika na območju Agro Sarnese-Nocerino je zelo razširjena.“

4.7 Nadzorni organ:

Naziv: IS.ME.CERT. — Istituto Mediterraneo di Certificazione Agroalimentare Naslov: Via G. Porzio Centro Direzionale Isola G/1 80143 Napoli NA ITALIA Tel. +39 0817879789 Faks +39 0816040176 E-naslov: info@ismecert.it

4.8 Označevanje:

Proizvod se označi v skladu z zakonodajno odredbo št. 109 z dne 27. januarja 1992. Tovarne za predelavo, ki delujejo na območju iz člena 4.3, morajo na oznakah, ki se namestijo na steklene kozarce, pločevinke in škatle, v katerih je paradižnik, navesti:

— Pomodoro S. Marzano dell’Agro Sarnese-Nocerino,

— Denominazione di Origine Protetta — DOP,

— Pomodori pelati interi, pomodori pelati a filetti,

— ime podjetja proizvajalca,

— vsebnost, tj. dejansko zadevno količino v skladu z veljavnimi določbami,

— leto, v katerem so bili paradižniki pobrani in predelani,

— rok trajanja,

— logotip ZOP „Pomodoro S. Marzano dell’Agro Sarnese-Nocerino“.

Te navedbe morajo biti prikazane v enotni velikosti, pisavi in barvi, biti razporejene na istem delu oznake, biti navedene jasno, čitljivo in neizbrisno ter s pisavo, ki je dovolj velika, da izstopajo na ozadju, na katero so natisnjene, tako da jih je mogoče jasno razločiti od drugega besedila in grafičnih elementov.

(1) UL L 93, 31.3.2006, str. 12.